Bagdad ( Baġdād — «Ülähäižel anttud») om Irakan pälidn da kaikiš suremb lidn, ühtennimižen agjan pälidn mugažo. Bagdad om araban mail'man kahtenz' surtte lidn (Kairan jäl'ghe), Päivlaskmaižen Azijan kahtenz' surtte lidn (Tehranan jäl'ghe).

Lidn om valdkundan järed transporttesol'm, openduz- da kul'turkeskuz. Irakan kogosüdäiproduktan kaks' videndest tehtas Bagdadas.

Bagdad om tetab kuti «Tuha da üks' ö»-sarnan pälidn.

Istorii 
Lidnan aluz om pandud Tigr-jogen päivlaskmaižel randal vl 762 meiden erad heinkun 30. päiväl. Se oli pandud kuti Abbasidoiden halifatan pälidn vajehtamha Damaskad.

Vozil 2003-2011 lidn oli alištunu AÜV:oiden sodavägile.

Geografijan andmused 

Bagdad sijadase Irakan keskuses, Tigr-jogen molembil randoil, 34 m valdmeren pindan päl keskmäižel korktusel.

Klimat om subtropine kuiv. Vilukun kesklämuz om +10 C°, heinkus da elokus +34 C°. Paneb 122 mm sadegid vodes, ei ole sadegid kezakus-sügüz'kus. Pölü- da letetorokad («hamsin:ad») todas lodehližil tulleil semendkus-kezakus.

Lidn jagase 9 administrativižhe ümbrikho, ned alajagasoiš 89 lidnanlaptha.

Eläjad 
Islaman uskojad oma ristitišton enambuz (90%). Sunnitad oliba enambuses vhesai 2003, sid' šiitad saiba enamba oiktusid AÜV:oile alištusen aigan. Vspäi 2014 om äi pagenikoid, sidä kesken hristanuskojid, hö elädas lidnas da sen ümbrištos ILIV:an tulendan tagut valdkundan pohjoižhe.

Transport 
Ezilidnelektrojonused da taksid oma kundaližeks transportaks lidnan südäimes. Kebn metro om sauvomas vspäi 2008.

Rahvahidenkeskeine soda- da civiline da Bagdad-lendimport (arab. مطار بغداد الدولي Matar Baġdād Ad Dovali) (BGW) sijadase 16 km päivlaskmha lidnan keskusespäi. Sišpäi tehtas passažirreisid Azijan lähižihe maihe (Turkanman da Iranan lidnad tobjimalaz), Kairha, Evropan pohjoižihe maihe da Irakadme.

Sebruzlidnad 
Bagdadal om viž sebruzlidnad:
  Amman, Jordanii (vspäi 1989)
  Beirut, Livan
  Dubai, AÜE
  Kair, Egipt
  Saskatun, Saskačevan, Kanad

Homaičendad

Irdkosketused 
 Lidnan ohjastusen oficialine sait (baghdad.gov.iq). 
 Bagdad-ümbrikon oficialine sait (amanatbaghdad.gov.iq). 

 
Irakan lidnad
Irak
Eländpunktad kirjamišton mödhe
Pälidnad